Տեղին կլիներ ներկայացնել նաև Իզբորսկյան ակումբի բնույթին բնորոշ համապարփակ մի հետևություն, որին հավանություն տվեցին միջոցառման բոլոր մասնակիցները: Նորագույն պատմությունը ցույց է տալիս, որ ազգային պետությունը (պետություն-ազգ) Եվրոպայից բացի մնացյալ քաղաքակրթական տարածքներում ընդամենը վերածված է ազգային պետության նմանակման, ոչ ավելի: Եվ դրանք մեծ մասամբ չկայացած պետություններ են, որովհետև չեն համապատասխանում ազգային պետության հիմնական չափանիշներին: Մեր օրերում գումարվում է նաև ամեն ինչի, այդ թվում՝ փոքր պետությունների նկատմամբ, ուժի դիրքից հասնելու թրամփյան նոր ցինիկ սկզբունքը: Այս իմաստով հատուկ նշվեց, որ չկայացած պետություններ են նաև նախկին խորհրդային հանրապետությունների մեծ մասը: Վարչական սահմանները միշտ էլ կոնֆլիկտների ու պատերազմների սկզբնաղբյուր են, և այն հասարակական պայմանագիրը, որ կնքվում է այս կամ այն վերնախավային խմբերի կողմից, կարող է վերանայվել կամ վերակնքվել այս կամ այն նոր խմբերի կողմից: Հենց այդ պատճառով ևս ղարաբաղյան կոնֆլիկտը չի կարող լուծվել` նորեն հավաստեցին կլոր սեղանի մասնակիցները: Եթե նույնիսկ ենթադրվի, որ նման պայմանագիր պատմական կոնկրետ ժամանակահատվածում կարող է կնքվել Ռուսաստանի, Իրանի, Թուրքիայի, Ադրբեջանի ու Հայաստանի միջև, ապա իշխանության հետագա փոփոխության դեպքում դա կարող է հիմք ծառայել այդ պայմանագրի լուծարման, ոչ պահպանման ու նոր պայմաններով վերանայման համար: Ահա և, առաջարկում են ռուս փորձագետները, այդ կոնֆլիկտի համակարգային լուծումը պահանջում է վերադառնալ պետականության «ավանդական» ձևին այդ տարածաշրջանի և ընդհանուր առմամբ եվրասիական աշխարհաշրջանի համար: Եվ այդ ավանդական ձևը, ըստ ազգայնական մոտեցման, կայսրապետությունն է (գլխի ընկա՞ք, թե ինչի է հանգեցնում այս մտայնությունը): Եվ այսպես. «Ղարաբաղյան կոնֆլիկտի լիարժեք ու հիմնարար լուծումը անկարելի է ազգային պետությունների փոխհարաբերությունների շրջանակում: Այն հնարավոր չէ առանց այնպիսի հասկացությունների լեգալացման, ինչպիսիք են ավանդական ժողովուրդն ու ավանդական էթնոսը, անկարելի է առանց կայսրապետական վերնախավի, որը լինելով դինաստիական, արմատական, ֆունդամենտալ, ներկայացնում է միավորյալ բոլոր ժողովուրդներին ու դառնում նրանց անվտանգության հզոր երաշխիքը»: